b'\n_START_ARTICLE_\nNaujasis Hamp\xc5\xa1yras\n_START_SECTION_\nIstorija\n_START_PARAGRAPH_\nNaujojo Hamp\xc5\xa1yro \xc4\xafk\xc5\xabr\xc4\x97ju yra laikomas kapitonas D\xc5\xbeonas Masonas (angl. John Mason), \xc4\xafsik\xc5\xabr\xc4\x99s \xc4\x8dia 1623 m., pra\xc4\x97jus trejiems metams po pirm\xc5\xb3j\xc5\xb3 piligrim\xc5\xb3 i\xc5\xa1silaipinimo Masa\xc4\x8diusetse. Naujasis Hamp\xc5\xa1yras buvo viena i\xc5\xa1 trylikos kolonij\xc5\xb3, kurios sukilo prie\xc5\xa1 Anglijos valdym\xc4\x85 Amerikos revoliucijoje.\n_START_SECTION_\nTeis\xc4\x97 ir politika\n_START_PARAGRAPH_\nNaujojo Hamp\xc5\xa1yro sostin\xc4\x97 yra Konkordas (angl. Concord), anks\xc4\x8diau dar vadinta Rumfordu (angl. Rumford) bei Penakuku (angl. Penacook). Nuo 2005 m. sausio valstijos gubernatorius yra demokratas D\xc5\xbeonas Lyn\xc4\x8das (John Lynch). Naujojo Hamp\xc5\xa1yro valstij\xc4\x85 JAV Senate atstovauja senatoriai respublikonai: D\xc5\xbeudis Gregas (Judd Gregg) ir D\xc5\xbeonas Edvardas Sununu (John Edward Sununu). Pastarojo t\xc4\x97vas \xe2\x80\x93 D\xc5\xbeonas Henris Sununu (John Henry Sununu) \xe2\x80\x93 buvo valstijos gubernatoriumi 1983\xe2\x80\x931988 m._NEWLINE_Valstijoje giliai \xc4\xafsi\xc5\xa1aknijusios liberalios pa\xc5\xbei\xc5\xabros, nedidelis gyventoj\xc5\xb3 skai\xc4\x8dius, nepriklausomyb\xc4\x97 nuo federacini\xc5\xb3 l\xc4\x97\xc5\xa1\xc5\xb3 apsprend\xc4\x97 Laisvosios valstijos projekto (Free State Project) organizavim\xc4\x85 Naujajame Hamp\xc5\xa1yre. \xc5\xa0i\xc4\x85 valstij\xc4\x85 itin palankiai vertina ir kaimynini\xc5\xb3 valstij\xc5\xb3 gyventojai: pvz., Kilingtono (angl. Killington) miestelis, (Vermontas), esantis u\xc5\xbe 40\xc2\xa0km nuo Naujojo Hamp\xc5\xa1yro sienos, 2004 m. kovo m\xc4\x97n. referendumu nusprend\xc4\x97 atsiskirti nuo Vermonto valstijos ir prisijungti prie Naujojo Hamp\xc5\xa1yro._NEWLINE_Naujojo Hamp\xc5\xa1yro Bendrosios kompetencijos teismas, turintis 415 nari\xc5\xb3, pretenduoja \xc4\xaf tre\xc4\x8di\xc4\x85 viet\xc4\x85 pagal dyd\xc4\xaf tarp teismini\xc5\xb3 institucij\xc5\xb3 angli\xc5\xa1kai kalban\xc4\x8diose \xc5\xa1alyse (po JAV Atstov\xc5\xb3 r\xc5\xabm\xc5\xb3 ir Did\xc5\xbeiosios Britanijos Bendruomeni\xc5\xb3 r\xc5\xabm\xc5\xb3). Tiek Naujojo Hamp\xc5\xa1yro atstovams, tiek senatoriams yra mokamas tik 100 USD atlyginimas per metus \xe2\x80\x93 tai puikiai parodo, kad valstijos \xc4\xafstatymus ra\xc5\xa1o savanoriai. \xc5\xa0is atlyginimo dydis yra i\xc5\xa1lik\xc4\x99s dar nuo XVIII a. Naujojo Hamp\xc5\xa1yro \xc4\xafstatym\xc5\xb3 leid\xc4\x97jai, su retomis i\xc5\xa1imtimis, da\xc5\xbeniausiai yra turtingi vyreniojo am\xc5\xbeiaus \xc5\xbemon\xc4\x97s.\n_START_SECTION_\nGeografija\n_START_PARAGRAPH_\nNaujasis Hamp\xc5\xa1yras yra viena i\xc5\xa1 \xc5\xa1e\xc5\xa1i\xc5\xb3 valstij\xc5\xb3, priklausan\xc4\x8di\xc5\xb3 Naujosios Anglijos regionui. Valstija ribojasi su Kvebeku (Kanada) \xc5\xa0iaur\xc4\x97je, Meino valstija ir Atlanto vandenynu Rytuose, Masa\xc4\x8dusetso valstija Pietuose ir Vermonto valstija Vakaruose. Did\xc5\xbeiausi Naujojo Hamp\xc5\xa1yro regionai: Baltieji kalnai (White Mountains), E\xc5\xbeer\xc5\xb3 regionas (Lakes region), Paj\xc5\xabrio regionas (Seacoast region), Merimeko sl\xc4\x97nis (Merrimack Valley) ir kt._NEWLINE_Per Naujojo Hamp\xc5\xa1yro centrin\xc4\x99 dal\xc4\xaf driekiasi Prezidentin\xc4\x97 kaln\xc5\xb3 grandin\xc4\x97 su auk\xc5\xa1\xc4\x8diausia vir\xc5\xa1ukalne \xe2\x80\x93 Va\xc5\xa1ingtono kalnu (angl. Mount Washington) (1,917 m.) Tai Balt\xc5\xb3j\xc5\xb3 kaln\xc5\xb3 dalis, kurios vir\xc5\xa1ukaln\xc4\x97s yra pavadintos JAV prezident\xc5\xb3 pavard\xc4\x97mis. 1934 m. ant Va\xc5\xa1ingtono kalno buvo u\xc5\xbefiksuotas stipriausias pasaulyje v\xc4\x97jas: 372\xc2\xa0km/h. \xc4\xaeprastin\xc4\x97 \xc5\xbeiemos vidutin\xc4\x97 temperat\xc5\xabra: -44\xc2\xa0\xc2\xb0C. \xc5\xa0i vir\xc5\xa1ukaln\xc4\x97 gars\xc4\x97ja \xe2\x80\x9eblogiausiomis oro s\xc4\x85lygomis \xc5\xbdem\xc4\x97je\xe2\x80\x9c. Pa\xc4\x8dioje kalno vir\xc5\xa1\xc5\xabneje yra \xc4\xafsik\xc5\xabrusi pelno nesiekianti observatorija, fiksuojanti ekstremaliausias oro s\xc4\x85lygas._NEWLINE_Ilgiausios up\xc4\x97s: Konektikutas (Connecticut River) \xe2\x80\x93 670\xc2\xa0km; Merimekas (Merrimack River) \xe2\x80\x93 187\xc2\xa0km, dalijanti valstij\xc4\x85 perpus \xc4\xaf \xc5\xa0iaurin\xc4\x99 ir Pietin\xc4\x99 dalis. Did\xc5\xbeiausias e\xc5\xbeeras \xe2\x80\x93 Vinipisokis (Lake Winnipesaukee) \xe2\x80\x93 186\xc2\xa0km\xc2\xb2._NEWLINE_Naujasis Hamp\xc5\xa1yras i\xc5\xa1 vis\xc5\xb3 pakrant\xc4\x97s valstij\xc5\xb3 turi pat\xc4\xaf trumpiausi\xc4\x85 paj\xc5\xabrio ruo\xc5\xbe\xc4\x85 \xe2\x80\x93 tik 29\xc2\xa0km._NEWLINE_Ilg\xc4\x85 laik\xc4\x85 Naujojo Hamp\xc5\xa1yro geografine emblema buvo vadinamasis \xe2\x80\x9eKalno Senis\xe2\x80\x9c (angl. The Old Man of the Mountain) \xe2\x80\x93 kybantis kalno uolinis \xc5\xa1laitas, savo reljefu primenantis pagyvenusio vyri\xc5\xa1kio profil\xc4\xaf. \xc5\xa0is simbolis buvo spausdinamas ant valstijos pa\xc5\xa1to \xc5\xbeenkl\xc5\xb3. Ta\xc4\x8diau per am\xc5\xbeius j\xc4\xaf veik\xc4\x99 v\xc4\x97jai, lietus, sniegas bei temperat\xc5\xabr\xc5\xb3 kaita padar\xc4\x97 savo: 2003 m. gegu\xc5\xbe\xc4\x97s prad\xc5\xbeioje \xe2\x80\x9eKalno Senis\xe2\x80\x9c sutrup\xc4\x97jo ir nubyr\xc4\x97jo.\n_START_SECTION_\nEkonomika\n_START_PARAGRAPH_\n1999 m. duomenimis, Naujojo Hamp\xc5\xa1yro BVP buvo 44 mlrd. USD, ir pagal tai valstija buvo 39 vietoje tarp vis\xc5\xb3 JAV valstij\xc5\xb3. 2000 m. vidutinis valstijos gyventojo u\xc5\xbedarbis buvo 33,332 USD per metus (6 vieta tarp vis\xc5\xb3 valstij\xc5\xb3)._NEWLINE_\xc5\xbdem\xc4\x97s \xc5\xabkio produkcija: pieno produktai, gyvulininkyst\xc4\x97, medelynai, obuoliai, kiau\xc5\xa1iniai. Pramon\xc4\x97s produkcija: mechanizmai, elektros \xc4\xafrenginiai, guma, plastikas._NEWLINE_\xc5\xa0iandieninei Naujojo Hamp\xc5\xa1yro ekonomikai daugiausiai \xc4\xaftakos turi fiskalin\xc4\x97 politika. Valstijoje n\xc4\x97ra pajam\xc5\xb3 mokes\xc4\x8dio, yra propaguojamas ekonomi\xc5\xa1kas biud\xc5\xbeetas \xe2\x80\x93 tai pritraukia pastovius darbuotojus, besispecializuojan\xc4\x8dius lengvojoje pramon\xc4\x97je, sodininkyst\xc4\x97je; taip pat paslaugas teikian\xc4\x8dias firmas i\xc5\xa1 kit\xc5\xb3 valstij\xc5\xb3, turin\xc4\x8di\xc5\xb3 dideli\xc5\xb3 mokes\xc4\x8di\xc5\xb3 politik\xc4\x85, ypa\xc4\x8d i\xc5\xa1 kaimyninio Masa\xc4\x8dusetso. Tokia fiskalin\xc4\x97 politika yra labai perspektyvi ma\xc5\xbeai valstijai, turin\xc4\x8diai dideles pajamas, ta\xc4\x8diau n\xc4\x97ra absoliu\xc4\x8diai veiksminga, nes, pvz., nekilnojamo turto mokes\xc4\x8diai yra vieni auk\xc5\xa1\xc4\x8diausi\xc5\xb3 visoje JAV.'